MT Il-Ġurnal Uffiċjali tal-Unjoni Ewropea C 28/11

Avviż ta' bidu ta' rieżami parzjali interim tal-miżuri tal-antidumping applikabbli għal importazzjonijiet ta’ madum taċ-ċeramika li joriġina mir-Repubblika Popolari taċ-Ċina

2014/C 28/09

1. Bidu tar-rieżami

Il-Kummissjoni Ewropea (“il-Kummissjoni”) irċeviet talba għal rieżami interim parzjali skont l-Artikolu 11(3) tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”). It-talba tressqet minn Foshan Gani Ceramic Co., Ltd u Qingyang Gani Ceramic Co., Ltd, produtturi esportaturi (“Gani Group” jew “il-kumpannija konċernata”) mir-Repubblika Popolari taċ-Ċina (“il-pajjiż ikkonċernat”).

Ir-rieżami għandu kamp ta' applikazzjoni limitat għall-eżami tal-istruttura tas-sjieda u jekk ikun ġustifikat, eżami ex officio tal-marġni tad-dumping sa fejn huwa kkonċernat il-grupp Gani.

B’mod parallel, il-Kummissjoni qiegħda tniedi investigazzjoni interim parzjali ex officio skont l- Artikolu 11(3) tar-Regolament bażiku bl-istess kamp ta’ applikazzjoni iżda sa fejn huma kkonċernati l-kumpanniji li allegatament kienu relatati, jiġifieri Gani Group – Dongguan City Wonderful Ceramics Industrial Park Co., Ltd u Guangdong Jiamei Ceramics Co., Ltd (“Wonderful Group” jew “il-kumpannija kkonċernata”).

2. Il-prodott taħt rieżami

Il-prodott suġġett għal dan ir-rieżami huwa ċangaturi u ċangar, madum għall-qigħan tal-funikulari jew għall-ħitan, taċ-ċeramika glejżjata jew mhix glejżjata; kubi tal-mużajk taċ-ċeramika iggllejżjata jew mhix igglejżjata u bħalhom, fuq dahar ta’ rfid jew le (“il-prodott taħt rieżami”), u li bħalissa jaqa’ taħt il-kodiċi NM 6907 10 00, 6907 90 20, 6907 90 80, 6908 10 00, 6908 90 11, 6908 90 20, 6908 90 31, 6908 90 51, 6908 90 91, 6908 90 93 and 6908 90 99.

3. Miżuri eżistenti

Il-miżuri li hemm bħalissa fis-seħħ huma dazju definittiv ta' antidumping impost bir-Regolament ta’ Implimentazzjoni tal-Kunsill (UE) Nru 917/2011 (2). Gani Group u Wonderful Group huma soġġetti għal dazju wieħed ta’ 26,3 % bħala partijiet relatati.

4. Raġunijiet għal rieżami

It-talba skont l-Artikolu 11(3) hija bbażata fuq evidenza prima facie ppreżentata minn Gani Group, li, sa fejn huwa kkonċernat Gani Group, iċ-ċirkustanzi li fuqhom ġew stabbiliti l-miżuri eżistenti nbidlu u li dawn il-bidliet huma ta' natura dejjiema.

Huwa allegat li r-relazzjoni ta' parteċipazzjoni azzjonarja bejn Gani Group u Wonderful Group intemmet. Huwa allegat ukoll li l-impożizzjoni kontinwa tal-miżuri fil-livell eżistenti li huwa l-livell ta’ dumping stabbilit qabel għall-grupp ta’ kumpanniji bħala entità sħiħa li jinkludi kemm Gani Group u Wonderful Group, jidher li ma għadhiex tirrifletti s-sitwazzjoni attwali sabiex tpatti għall-effetti ta’ ħsara tad-dumping kif stabbilit qabel. Għalhekk, din l-allegata bidla fiċ-ċirkustanzi tikkonċerna Wonderful Group ukoll u tiġġustifika t-tnedija ex officio għal rieżami dwar Wonderful Group

It-tmiem tar-relazzjoni ta’ dawn iż-żewġ kumpanniji konċernati allegatament għandu impatt ekonomiku fuq il-funzjonament ta’ dawn iż-żewġ kumpanniji konċernati u għalhekk fuq il-marġini ta’ dumping tagħhom. Għalhekk, jekk ikun ġustifikat, il-marġini ta’ dumping taż-żewġ kumpaniji konċernati se jkunu rieżaminati ex officio fuq bażi individwali.

Il-bidla fl-istruttura korporattiva kienet ġiet ikkomunikata lill-Kummissjoni wara l-iżvelar tas-sejbiet provviżorji tal-investigazzjoni lill-partijiet (ara l-preambolu 97 Regolament (UE) Nru 917/2011).

5. Proċedura

Wara li stabbiliet, b'konsultazzjoni mal-Kumitat Konsultattiv, li hemm biżżejjed provi sabiex ikun iġġustifikat il-bidu ta' rieżami interim parzjali limitat għall-eżami tal-istruttura tas-sjieda u jekk iġġustifikat, id-dumping, sa fejn huma kkonċernati Gani Group u Wonderful Group, il-Kummissjoni b'dan qed tagħti bidu għal rieżami skont l-Artikolu 11 (3) tar-Regolament bażiku.

L-investigazzjoni se tivvaluta wkoll il-ħtieġa għall-issuktar, it-tneħħija jew l-emenda tal-miżuri eżistenti attwali fir-rigward taż-żewġ kumpanniji kkonċernati.

5.1. Proċedura għad-determinazzjoni tad-dumping

5.1.1. L-investigazzjoni tal-produtturi esportaturi

Sabiex tikseb l-informazzjoni li tqis li hija meħtieġa għall-investigazzjoni tagħha, il-Kummissjoni se tibgħat kwestjonarji liż-żewġ kumpanniji kkonċernati fir-Repubblika Popolari taċ-Ċina.

Iż-żewġ kumpanniji kkonċernati jridu jibagħtu l-kwestjonarju lest fi żmien 37 jum mid-data ta' pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea, sakemm mhux speċifikat mod ieħor.

Il-kwestjonarju se jitlob informazzjoni dwar, inter alia, l-istruttura tal-kumpanija/i tal-produtturi esportaturi, l-attivitajiet tal-kumpanija/i fir-rigward tal-prodott rieżaminat, il-kost tal-produzzjoni, il-bejgħ tal-prodott rieżaminat fis-suq domestiku tal-pajjiż ikkonċernat u l-bejgħ tal-prodott rieżaminat lill-Unjoni.

5.1.2. Proċedura addizzjonali dwar il-produtturi esportaturi fil-pajjiż ikkonċernat li ma għandux ekonomija tas-suq

5.1.2.1. L-għażla ta’ pajjiż terz b’ekonomija tas-suq

Bla preġudizzju għad-dispożizzjonijiet tat-Taqsima 5.1.2.2 hawn taħt, skont l-Artikolu 2(7)(a) tar-Regolament bażiku, fil-każ ta’ importazzjonijiet mir-Repubblika Popolari taċ-Ċina l-valur normali għandu jkun stabbilit fuq il-bażi tal-prezz jew il-valur maħdum f’pajjiż terz b’ekonomija tas-suq.

Fl-investigazzjoni preċedenti, l-Istati Uniti tal-Amerika ntużat bħala pajjiż terz b'ekonomija tas-suq bil-għan li jiġi stabbilit il-valur normali fir-rigward tar-Repubblika Popolari taċ-Ċina. Għall-finijiet tal-investigazzjoni attwali, il-Kummissjoni tipprevedi li terġa' tintuża l-Istati Uniti tal-Amerika. Il-partijiet interessati huma b’dan mistiedna jikkummentaw dwar kemm hi xierqa din l-għażla fi żmien għaxart ijiem mid-data tal-pubblikazzjoni ta’ dan l-avviż f'Il-Ġurnal Uffiċjali tal-Unjoni Ewropea.

5.1.2.2. It-trattament tal-produtturi esportaturi fil-pajjiż ikkonċernat li l-ekonomija tiegħu mhijiex waħda tas-suq

B'konformità mal-Artikolu 2(7)(b) tar-Regolament bażiku, il-produtturi esportaturi individwali fil-pajjiż ikkonċernat li m'għandux ekonomija tas-suq, li jqisu li l-kundizzjonijiet tal-ekonomija tas-suq jgħoddu għalihom fir-rigward tal-manifattura u l-bejgħ tal-prodott li qiegħed jiġi rieżaminat, jistgħu jressqu talba sostanzjata kif xieraq għal dan l-għan (“talba għal TES”). It-TES jingħata jekk il-valutazzjoni tat-talba għal TES turi li l-kriterji stipulati fl-Artikolu 2(7)(c) tar-Regolament bażiku (3) jkunu sodisfatti. Il-marġni ta’ dumping tal-produtturi esportaturi li ngħataw TES se jiġi kkalkulat, safejn hu possibbli u mingħajr preġudizzju għall-użu ta’ fatti disponibbli skont l-Artikolu 18 tar-Regolament bażiku, billi jintuża l-valur normali u l-prezzijiet ta’ esportazzjoni tagħhom stess skont l-Artikolu 2(7)(b) tar-Regolament bażiku.

Il-Kummissjoni se tibgħat il-formoli ta’ talba għal TES liż-żewġ kumpaniji kkonċernati. Jekk huma jitolbu għat-TES, iridu jibagħtu l-formola kompluta tat-talba għat-TES fi żmien 21 jum mid-data tal-pubblikazzjoni ta' din in-notifika f'Il-Ġurnal Uffiċjali tal-Unjoni Ewropea,sakemm ma jkunx speċifikat mod ieħor.

5.2. Sottomissjonijiet oħrajn bil-miktub

Soġġett għad-dispożizzjonijiet ta’ din in-notifika, il-partijiet interessati kollha huma b'dan mistiedna biex jaqsmu l-ħsibijiet tagħhom, iressqu l-informazzjoni u jipprovdu evidenza li ssostniha. Sakemm ma jkunx speċifikat mod ieħor, din l-informazzjoni u l-evidenza ta' sostenn għandhom jaslu għand il-Kummissjoni fi żmien 37 jum mid-data tal-pubblikazzjoni ta' din in-notifika f'Il-Ġurnal Uffiċjali tal-Unjoni Ewropea.

5.3. Il-possibbiltà ta’ smigħ mis-servizzi ta’ investigazzjoni tal-Kummissjoni

Il-partijiet kollha interessati jistgħu jitolbu seduta ta' smigħ mis-servizzi tal-investigazzjoni tal-Kummissjoni. Kull talba għal smigħ trid issir bil-miktub u trid tispeċifika r-raġunijiet għat-talba. Għal seduti ta' smigħ dwar kwistjonijiet li jikkonċernaw il-fażi inizjali tal-investigazzjoni, it-talba trid titressaq fi żmien 15-il jum mid-data tal-pubblikazzjoni ta’ dan l-avviż f'Il-Ġurnal Uffiċjali tal-Unjoni Ewropea. Wara dan, it-talba għal smigħ għandha titressaq fil-limitu tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet.

5.4. Struzzjonijiet dwar kif għandhom isiru s-sottomissjonijiet bil-miktub u kif għandhom jintbagħtu l-kwestjonarji mimlija u l-korrispondenza

Is-sottomissjonijiet kollha, inkluża l-informazzjoni mitluba f’dan l-avviż, il-kwestjonarji kompluti u l-korrispondenza pprovduta mill-partijiet interessati li għaliha jintalab trattament kunfidenzjali għandhom ikun mmarkati “Ristrett” (4).

Il-partijiet interessati li jipprovdu tagħrif “Ristrett” huma mitluba jipprovdu sommarji mhux kunfidenzjali ta' dan skont l-Artikolu 19(2) tar-Regolament bażiku, li għandhom ikunu mmarkati “Għall-ispezzjoni mill-partijiet interessati”. Dawn is-sommarji jridu jkunu ddettaljati biżżejjed sabiex is-sustanza tal-informazzjoni mressqa b’mod kunfidenzjali tinftiehem b'mod raġonevoli. Jekk parti interessata li tipprovdi informazzjoni kunfidenzjali ma tipprovdix sommarju mhux kunfidenzjali fil-format u tal-kwalità mitluba, tali informazzjoni kunfidenzjali tista’ tiġi injorata.

Il-partijiet interessati jeħtieġ li jagħmlu s-sottomissjonijiet u t-talbiet kollha f’format elettroniku (sottomissjonijiet li mhumiex kunfidenzjali permezz tal-posta elettronika, dawk kunfidenzjali fuq CD-R/DVD), u jridu jindikaw l-isem, l-indirizz, l-indirizz elettroniku, in-numri tat-telefown u tal-faks tagħhom. Madankollu, kull prokura, ċertifikazzjoni ffirmata u l-aġġornamenti tagħhom li jakkumpanjaw il-formoli ta’ talba għal TES jew ir-risposti tal-kwestjonarju, għandhom jitwasslu f'forma fiżika, jiġifieri bil-posta jew bl-idejn, fl-indirizz ta' hawn taħt. Għal aktar informazzjoni dwar il-korrispondenza mal-Kummissjoni, il-partijiet interessati jistgħu jikkonsultaw il-paġna web rilevanti fuq is-sit elettroniku tad-Direttorat Ġenerali għall-Kummerċ: http://ec.europa.eu/trade/tackling-unfair-trade/trade-defence

L-indirizz tal-Kummissjoni għall-korrispondenza:

Il-Kummissjoni Ewropea Direttorat-Ġenerali għall-Kummerċ Direttorat H Uffiċċju: N105 08/020 1049 Bruxelles/Brussel BELGIQUE/BELGIË Faks +32 22956505 Posta elettronika: Trade-R586-Ceramic-Tiles@ec.europa.eu

6. In-nuqqas ta’ kooperazzjoni

F'każijiet fejn xi parti interessata tirrifjuta l-aċċess għal jew ma tagħtix l-informazzjoni meħtieġa fil-limiti ta' żmien, jew tfixkel b'mod sinifikanti l-investigazzjoni, is-sejbiet, pożittivi jew negattivi, jistgħu jsiru abbażi tal-fatti disponibbli, skont l-Artikolu 18 tar-Regolament bażiku.

Fejn jinstab li xi parti interessata tkun tat tagħrif falz jew qarrieqi, it-tagħrif jista' jiġi injorat u jistgħu jintużaw il-fatti disponibbli.

Jekk xi parti interessata ma tikkooperax jew tikkoopera biss parzjalment u s-sejbiet għalhekk ikunu bbażati fuq il-fatti disponibbli skont l-Artikolu 18 tar-Regolament bażiku, ir-riżultat jista’ jkun inqas favorevoli għal dik il-parti milli kieku kkooperat.

In-nuqqas li tingħata tweġiba permezz ta’ kompjuter m’għandux ikun meqjus bħala nuqqas ta’ koperazzjoni, sakemm il-parti interessata turi li jekk tippreżenta t-tweġiba kif mitluba jinħoloq piż żejjed mhux raġonevoli jew spejjeż żejda mhux raġonevoli. Il-parti interessata għandha tikkuntattja lill-Kummissjoni b’dan minnufih.

7. L-Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta tad-Direttorat Ġenerali għall-Kummerċ. L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jirrevedi t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u t-talbiet minn partijiet terzi għal smigħ. L-Uffiċjal tas-Seduta jista’ jorganizza seduta ta’ smigħ ma’ parti interessata individwali u jagħmilha ta’ medjatur sabiex jiżgura li d-drittijiet tad-difiża tal-partijiet interessati jkunu qed jitħaddmu b’mod sħiħ.

It-talba għal seduta ta’ smigħ mal-Uffiċjal tas-Seduta għandha ssir bil-miktub u għandha tispeċifika r-raġunijiet tat-talba. Għal seduti ta' smigħ dwar kwistjonijiet li jikkonċernaw il-fażi inizjali tal-investigazzjoni, it-talba trid titressaq fi żmien 15-il jum mid-data tal-pubblikazzjoni ta’ dan l-avviż f'Il-Ġurnal Uffiċjali tal-Unjoni Ewropea. Wara dan, talba għal smigħ trid issir fil-perjodi ta’ żmien speċifiċi stipulati mill-Kummissjoni fil-komunikazzjoni tagħha mal-partijiet.

L-Uffiċjal tas-Seduta jipprovdi wkoll l-opportunitajiet biex issir seduta li tinvolvi l-partijiet u li tagħmilha possibbli li jiġu ppreżentati fehmiet differenti u li jitressqu argumenti kuntrarji dwar kwistjonijiet li jirrigwardaw, fost affarijiet oħra, id-dumping.

Għal aktar informazzjoni u għad-dettalji ta' kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq il-websajt tad-DĠ Kummerċ: http://ec.europa.eu/commission_2010-2014/degucht/contact/hearing-officer/

8. L-iskeda tal-investigazzjoni

L-investigazzjoni se tintemm, skont l-Artikolu 11(5) tar-Regolament bażiku, fi żmien 15-il xahar mid-data tal-pubblikazzjoni ta' din in-notifika f'Il-Ġurnal Uffiċjali tal-Unjoni Ewropea.

9. Ipproċessar ta’ dejta personali

Kull dejta personali miġbura f'din l-investigazzjoni se tiġi trattata skont ir-Regolament (KE) Nru 45/2001 tal-Parlament Ewropew u tal-Kunsill dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' din id-dejta (5).

(1) ĠU L 343, 22.12.2009, p. 51.

(2) ĠU L 238, 15.9.2011, p. 1.

(3) Il-produtturi esportaturi għandhom juru b’mod partikolari li: (i) id-deċiżjonijiet u l-ispejjeż tan-negozju jsiru b’reazzjoni għall-kundizzjonijiet tas-suq u mingħajr interferenza sinifikanti mill-Istat; (ii) l-intrapriżi għandhom sett ċar ta’ rekords ta’ kontabilità bażika li jiġu vverifikati b’mod indipendenti skond standards internazzjonali ta’ kontabilità, u li dawn jiġu applikati gћall-gћanijiet kollha; (iii) ma hemm l-ebda distorsjoni sinifikanti li ntirtet mis-sistema preċedenti ta’ ekonomija mhux tas-suq; (iv) il-liġijiet dwar il-falliment u l-proprjetà jiggarantixxu ċertezza u l-istabbiltà ġuridika u (v) il-konverżjonijiet tar-rati tal-kambju jsiru skont ir-rati tas-suq.

(4) Dokument “Ristrett” huwa dokument meqjus kunfidenzjali skont l-Artikolu 19 tar-Regolament tal-Kunsill (KE) Nru 1225/2009 (ĠU L 343, 22.12.2009, p. 51) u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim tal-Antidumping). Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(5) ĠU L 8, 12.1.2001, p. 1.